

****

**Slatan-tomhais**

**Eòlas Creideimh  
airson Sgoiltean Caitligeach**

**Am Màrt 2017**

**Foghlam Alba**

**Stiùireadh air cleachdadh Shlatan-tomhais airson Measadh**

**Am Màrt 2017**

Dh’ainmich [Aithris do Luchd-cleachdaidh a’ Churraicealaim airson Sàr-mhathais (CfE)](https://education.gov.scot/improvement/Documents/cfestatement.pdf) (Lùnastal 2016) aig Foghlam Alba gur e an dà phrìomh stòras a tha a’ cur taic ri luchd-cleachdaidh gus ionnsachadh, teagasg agus measadh a phlanadh:

* **Eòlasan agus Builean**
* **Slatan-tomhais**

Tha dleastanas susbaint Eòlas Creideimh ann an Sgoiltean Caitligeach a’ laighe le Co-labhairt Easbaigean na h-Alba agus tha e air a chur an cèill tro *This is Our Faith* a thuilleadh air Eòlasan agus Builean do Eòlas Creideimh ann an Sgoiltean Caitligeach.

Tha slatan-tomhais air an leasachadh gus soilleireachd a sholarachadh air na h-inbhean nàiseanta a thathar a’ sùileachadh taobh a-staigh gach raon den churraicealam aig gach ìre. Tha iad a’ mìneachadh loidhnichean adhartais a tha glè shoilleir ann an litearrachd is Beurla agus àireamhachd is matamataig, agus tarsainn gach raon eile den churraicealam bho Thràth-Ìrean gu Ceathramh Ìrean (Ciad Ìre gu Ceathramh Ìre ann an Nuadh-chànanan). Tha iad a’ dèanamh soilleir na dh’fheumas luchd-ionnsachaidh de dh’fhiosrachadh gus a bhith comasach air adhartachadh tro na h-ìrean, agus taic a chur ri cunbhalachd ann am breithneachaidhean proifeiseanta thidsearan agus luchd-cleachdaidh eile.

Tha leasachadh sgilean mar phàirt iomlan de na Slatan-tomhais airson taic a chur ri barrachd tuigse cho-roinnte. Tha tuigse do sgilean agus an ìre gu bheil iad a’ leasachadh a’ toirt comas do luchd-ionnsachaidh ceanglaichean a thogail eadar an ionnsachadh làithreach agus an roghainnean dreuchdail is cosnaidh san àm ri teachd.

Tha slatan-tomhais a’ tarraing còmhla agus a’ grinneachadh raon fharsaing de stiùireadh measaidh a bh’ ann roimhe (a’ gabhail a-steach taobhan sònraichte de dh’ionnsachadh, de fhrèaman adhartais agus de dh’eisimpleirean le beachdan) mar aon phrìomh stòras airson taic a chur ri breithneachadh proifeiseanta thidsearan is luchd-cleachdaidh eile air adhartas chloinne agus dhaoine òga tarsainn gach raon den churraicealam.

Tha slatan-tomhais air an deilbh airson taic a chur ri còmhradh proifeiseanta mar phàirt den phròiseas cuimseachd airson measadh a dhèanamh air far a bheil clann agus daoine òga nan ionnsachadh. Cuidichidh iad le bhith a’ cur taic ri modhan measaidh iomlanach tarsainn ionnsachadh. Cha bu chòir an comharrachadh dheth fa leth airson adhbharan measaidh.

Bu chòir slatan-tomhais airson litearrachd is àireamhachd an cleachdadh mar thaic do bhreithneachadh proifeiseanta thidsearan air coileanadh ìre. Ann an raointean eile den churraicealam, tha slatan-tomhais a’ cur taic ri tidsearan agus luchd-cleachdaidh eile gu tuigse cho-roinnte a thaobh inbhean agus na h-ath cheumannan ann an ionnsachadh chloinne agus dhaoine òga a chomharrachadh. Thig fianais air adhartas agus coileanadh bho mheasgachadh de stòran, a’ gabhail a-steach:

* amharc air ionnsachadh bho latha gu latha sa chlasrum, seòmar-cluiche no àrainn-obrach;
* amharc agus ais-fhiosrachadh bho ghnìomhachdan ionnsachaidh a tha a’ gabhail àite ann an àrainneachdan eile, mar eisimpleir air a’ bhlàr a-muigh, air greisean gnìomhachais;
* obair-cùrsa, a’ gabhail a-steach dheuchainnean;
* còmhraidhean ionnsachaidh; agus
* measadh iomlanach ùineach air a phlanadh.

**Slatan-tomhais ann an raointean curraicealaim**

Tha slatan-tomhais anns gach raon den churraicealam air an deilbh gu bhith sgiobalta agus ruigsinneach, le gu leòr de fhiosrachadh mionaideach airson nan inbhean a chonaltradh gu soilleir, a thathar a’ sùileachadh mu choinneamh gach ìre den churraicealam.

Faodaidh tidsearan agus luchd-cleachdaidh eile tarraing air na Slatan-tomhais gus an t-eòlas, tuigse, sgilean airson ionnsachadh agus beatha is obair a mheasadh, a tha clann a’ leasachadh anns gach raon den churraicealam.

Ann an àrd-sgoiltean, faodaidh Slatan-tomhais taic a chur ri tidsearan speisealach chuspairean ann a bhith a’ dèanamh mheasaidhean làidir air adhartas luchd-ionnsachaidh agus na h-inbhean a tha iad a’ coileanadh. Cuidichidh iad tidsearan gu bhith cinnteach gu bheil luchd-ionnsachaidh a’ dèanamh roghainnean iomchaidh agus gu bheil iad air an cur air adhart aig ìre iomchaidh airson Teisteanasan Nàiseanta san ìre as àirde. Seachainnidh seo eallach-obrach a tha tuilleadh ’s a’ chòir do thidsearan agus measaidhean neo-riatanach do luchd-ionnsachaidh. Mar eisimpleir, bu chòir do luchd-ionnsachaidh a bhith air Eòlasan agus Builean buntainneach na Ceathramh ìre a choileanadh mus tòisich iad air teisteanasan Nàiseanta 5. Bu chòir do sgoiltean cunntas cùramach a ghabhail air an seo nuair a thathar ag aontachadh roghainnean do ÀS4. Bu chòir Slatan-tomhais a chleachdadh airson cuideachadh leis na beachdachaidhean cudromach sin.

**Litearrachd agus Àireamhachd**

Ann an litearrachd agus àireamhachd, tha Slatan-tomhais a’ cur taic ri breithneachadh proifeiseanta thidsearan a thaobh coileanadh ìre. Bidh breithneachaidhean proifeiseanta thidsearan air an cruinneachadh agus air am foillseachadh aig ìrean nàiseanta, ionadail agus sgoile. Tha e cudromach gu bheil na breithneachaidhean sin làidir agus earbsach. Cha ghabh seo a choileanadh ach tro chuimseachd èifeachdach air planadh ionnsachaidh, teagaisg agus measaidh.

Tha coileanadh air ìre stèidhichte air breithneachadh proifeiseanta thidsearan, air a dheagh fhiosrachadh tro raon fharsaing de fhianais. Bu chòir Slatan-tomhais a chleachdadh airson ath-sgrùdadh a dhèanamh air an raon de fhianais a chaidh a chruinneachadh gus a dhearbhadh gu bheil an inbhe a bhathar a’ sùileachadh air a coileanadh, agus gu bheil an neach-ionnsachaidh air:

* **leud** ionnsachaidh a choileanadh tarsainn an eòlais, an tuigse agus na sgilean mar a tha iad air am mìneachadh ann an Eòlasan agus Builean don ìre;
* dèiligeadh cunbhalach math leis an ìre de **dhùbhlan** a tha air a mhìneachadh ann an Eòlasan agus Builean don ìre, agus air gluasad air adhart gu ionnsachadh aig an ath ìre ann an cuid de thaobhan; agus
* air **gnìomhachadh** a thaisbeanadh anns na tha iad air ionnsachadh ann an suidheachaidhean ùra agus neo-aithnichte.

Chan eil e riatanach do luchd-ionnsachaidh maighstireachd a thaisbeanadh air gach taobh fa leth de dh’ionnsachadh taobh a-staigh Slatan-tomhais aig ìre shònraichte mus gluais iad air adhart chun na h-ath ìre. Ach, tha e cudromach nach eil beàrnan mòra sam bith ann an ionnsachadh chloinne is dhaoine òga nuair a thathar a’ coimhead tarsainn nam prìomh eagraichearan anns gach raon den churraicealam.

**Planadh ionnsachadh, teagasg agus measadh a’ cleachdadh nan Slatan-tomhais**

A thuilleadh air [Aithris do Luchd-cleachdaidh a’ Churraicealaim airson Sàr-mhathais (CfE)](https://education.gov.scot/improvement/Documents/cfestatement.pdf) bho Àrd-Sgrùdaire Foghlaim na Banrigh, An Lùnastal 2016, mu adhbhar agus cleachdadh Shlatan-tomhais, bu chòir do thidsearan agus luchd-cleachdaidh eile a’ chomhairle a leanas a thoirt fa-near.

|  |  |
| --- | --- |
| **PRÌOMH THEACHDAIREACHDAN – DÈ NÌTHEAR** | **PRÌOMH THEACHDAIREACHDAN – DÈ NACH DÈANAR** |
| * Slatan-tomhais litearrachd agus àireamhachd a chleachdadh gus cuideachadh le sùil a chumail air adhartas a dh’ionnsaigh coileanadh ìre, agus taic a chur ri breithneachadh proifeiseanta iomlan air an uair a tha an neach-ionnsachaidh air ìre a choileanadh. | * Seachain fòcas neo-riatanach air Slatan-tomhais fa leth a dh’fhaodadh toradh ann an cus measaidh no cus clàraidh air adhartas chloinne. |
| * Fàs eòlach air Slatan-tomhais raointean eile den churraicealam rè ùine. | * Seachain an riatanas a bhith a’ tional tuilleadh ’s a’ chòir de dh’fhianais airson coileanadh luchd-ionnsachaidh a mheasadh. |
| * Slatan-tomhais a chleachdadh gus cuideachadh le dearbhadh a bheil luchd-ionnsachaidh a’ dèanamh adhartas freagarrach a dh’ionnsaigh nan slatan-tomhais nàiseanta a thathar a’ sùileachadh, agus am fianais a chleachdadh airson nan ath cheumannan dùbhlanach ann an ionnsachadh, a phlanadh. | * Chan eil adhbhar air breithneachaidhean a dhèanamh air ìrean curraicealaim anns na raointean uile den churraicealam – cùm ri litearrachd agus àireamhachd. |
| * Slatan-tomhais a dheasbad taobh a-staigh agus tarsainn sgoiltean gus tuigse cho-roinnte a ruighinn de na h-inbhean nàiseanta a thathar a’ sùileachadh tarsainn raointean a’ churraicealaim. | * Na cruthaich dòighean-obrach mì-choltach no mionaideach le sgrùdadh agus tracadh. |
|  | * Na bi a’ measadh Shlatan-tomhais fa leth. Planaig measadh ùineach is iomlanach air ionnsachadh chloinne is dhaoine òga. |
|  | * Na comharraich dheth Slatan-tomhais fa leth. |

**Eòlas Creideimh Tràth-Ìre ann an Sgoiltean Caitligeach**

|  |  |  |
| --- | --- | --- |
| **Eagraichearan Curraicealaim** | **Eòlasan agus Builean airson planadh ionnsachaidh, teagaisg agus measaidh** | **Slatan-tomhais mar thaic do bhreithneachadh proifeiseanta luchd-cleachdaidh** |
| **Dìomhaireachd Dhè** | Tha mi a’ rannsachadh saoghal nàdarrach Dhè agus tha mi a’ tòiseachadh a’ faicinn iongnadh agus mìorbhail an tiodhlaic seo san t-saoghal mun cuairt orm.  RERC 0-01a | * Còmhradh mu dheidhinn far am faic iad cruthaidheachd Dhè. Ag aithneachadh agus a’ comharrachadh soidhnichean de ghràdh Dhè. * Taisbeanadh gràdh do chàch. * Roinn nan gibhtean a th’ aca agus a’ labhairt mu dheidhinn mar a tha iad diofraichte bho chuid chàich. * Faighneachd agus freagairt cheistean mu an coimhearsnachd agus a’ toirt eisimpleir de mar a tha iad nam pàirt de choimhearsnachd Chaitligeach. * Labhairt mu dheidhinn agus toirt eisimpleir den adhbhar a tha Didòmhnaich sònraichte do Chrìosdaidhean Caitligeach. * Fios gur e ùrnaigh a th’ annainn a’ labhairt ri Dia. * Ag ùrnaigh soidhne na croise. * Com-pàirteachadh ann an ùrnaighean coitcheann sgoile. * Taisbeanadh spèis don Bhìoball agus a’ labhairt mu dheidhinn an adhbhair a bu chòir dèiligeadh leis le spèis. * Labhairt mu dheidhinn sgeulachd le luachan Crìosdail. * Labhairt mu dheidhinn cudromachd na Càisge agus na Nollaige do Chrìosdaidhean. * Ath-ghairm sgeul na Nollaige agus ag innse carson a tha e cudromach. * Aithris gur e Ìosa Mac Dhè agus Mac Moire ar Màthair. * Ath-ghairm sgeul na Càisge agus ag innse carson a tha e cudromach. |
| **Ann an ìomhaigh Dhè** | ’S urrainn dhomh mo mhothachadh a roinn, mu na tha gam dhèanamh nam phàiste air leth, a tha air gibhtean fhaighinn bho Dhia.  RERC 0-02a |
| **Fìrinn Fhoillsichte Dhè** | Tha mi mothachail air gràdh Dhè dhomh agus air a ghairm gum bi mi dlùth Dha.  RERC 0-03a  Tha mi a’ fàs mothachail air Dia mar Athair, Mac agus Spiorad Naomh.  RERC 0-04a |
| **Mac Dhè** | Tha mi eòlach air sgeul na Nollaige agus tha fios agam gum bi sinn aig àm na Nollaige a’ comharrachadh breith Ìosa, Mac Dhè agus Mac Moire.  RERC 0-05a  Tha mi eòlach air sgeul na Càisge agus tha mi a’ tuigsinn gun do thog Dia Ìosa bho na mairbh airson a bhith còmhla rinn.  RERC 0-07a |
| **Soidhnichean de Dhia** | Tha mi mothachail gu bheil mi nam phàirt den choimhearsnachd agus tha mi air tòiseachadh a’ rannsachadh taobhan den choimhearsnachd Chaitligich ionadail.  RERC 0-08a |
| **Facal Dhè** | Than mi mothachail do chuid de sgeulachdan a’ Bhìobaill.  RERC 0-11a  Tha fios agam gur e am Bìoball Facal brosnaichte Dhè agus gum bu chòir dhomh a làimhseachadh le urram.  RERC 0-12a |
| **Uairean Dhè** | Tha fios agam nuair a tha mi ag ùrnaigh gu bheil mi a’ labhairt ri Dia.  RERC 0-14a  Tha mi mothachail gur e Moire Màthair Ìosa agus Ar Màthair-ne.  RERC 0-15a  Is urrainn dhomh a roinn gur e latha speisealta a th’ ann an Didòmhnaich, nuair a bhios a’ choimhearsnachd Chrìosdail Chaitligeach a’ coinneachadh gus an Aifreann a chomharrachadh.  RERC 0-16a  Tha eòlas agam air ùrnaigh choitcheann mar thachartas coimhearsnachd.  RERC 0-17a  Is urrainn dhomh a’ Chàisg agus an Nollaig aithneachadh mar amannan sònraichte don Choimhearsnachd Chrìosdail.  RERC 0-18a |
| **Rìoghachadh Dhè** | Tha fios agam gu bheil Dia ag iarraidh oirnn gràdh a shealltainn da chèile.  RERC 0-20a  Is urrainn dhomh sgeulachdan a fhreagairt a tha a’ nochdadh luachan Crìosdail.  RERC 0-21a |

**Eòlas Creideimh Ciad Ìre ann an Sgoiltean Caitligeach**

|  |  |  |
| --- | --- | --- |
| **Eagraichearan Curraicealaim** | **Eòlasan agus Builean airson planadh ionnsachaidh, teagaisg agus measaidh** | **Slatan-tomhais mar thaic do bhreithneachadh proifeiseanta luchd-cleachdaidh** |
| **Dìomhaireachd Dhè** | Tha mi a’ faighinn a-mach mu thiodhlac beatha phrìseil Dhè agus a’ meòrachadh air mar a tha seo a’ foillseachafh gràdh Dhè dhomh.  RERC 1-01a  RERC 1-01a | * Roinn smuaintean agus faireachdainnean gun do chruthaich Dia iad agus gu bheil gràdh aige orra, agus mar a tha beatha na ghibht bho Dhia. * Nochdadh gur e Dia a tha ag iarraidh orra gràdh a thoirt do chàch agus a’ roinn mar a chuireas iad an gnìomh gràdh Dhè agus gràdh coimhearsnach. * Roinn smuaintean agus faireachdainnean mu bhith a’ dèanamh roghainnean math. Toirt iomradh air agus a’ deasbad mar a tha mathanas agus co-rèite cudromach nan dàimh le Dia agus le càch. * Com-pàirteachadh ann an deasbad agus meòrachadh mu mar a tha Dia gan cuideachadh agus a’ cuideachadh chàich nam beatha agus aig amannan doirbh. * Deasbad dhòighean sa bheil fios aca gu bheil an Spiorad Naomh an làthair ann am beatha dhaoine. * Toirt eisimpleirean bho bheatha nan Naomh de mar a tha an Spiorad Naomh a’ neartachadh creideamh. * Ainmeachadh ainmean na Trianaid. * Roinn smuaintean agus faireachdainnean mun adhbhar a tha an Eaglais a’ toirt urram do Mhoire. * Com-pàirteachadh le spèis ann am pàirtean den Aifreann. * Ag aithris cuid de dh’ùrnaighean leotha fhèin agus mar phàirt de choimhearsnachd adhraidh. * Cleachdadh shamhlaidhean agus deas-ghnàthan airson adhradh do Dhia. * Toirt iomradh air agus a’ deasbad mar a tha soidhnichean agus samhlaidhean gan cuideachadh gu barrachd a thuigsinn mu shubhachasan litearsach. * Dol an sàs ann an deasbad mu sgeulachdan a’ Bhìobaill agus toirt iomradh nam facail fhèin air mar a tha Dia a’ conaltradh tromhpa. * Meòrachadh air agus a’ mìneachadh mar a tha na sgeulachdan sin gan cuideachadh gu beatha Chrìosdail a chur an cèill. * Aithne gur e am Bìoball facal Dhè agus a’ nochdadh spèis don Bhìoball. * Dol an sàs gu gnìomhach ann an sgeul na Nollaig agus a’ deasbad a chudromachd do Chrìosdaidhean. * Toirt iomradh air cuid de fhiosrachadh fìrinneach mun bheatha ann am Palastàin aig àm Ìosa. * Toirt freagairt pearsanta do Ìosa mar thidsear agus mar shlànaichear. * Toirt iomradh air agus a’ deasbad air Pàis, Bàs agus Aiseirigh Ìosa. * Com-pàirteachadh ann an deasbad agus meòrachadh mu bhrìgh na beatha maireannaich. |
| **Ann an ìomhaigh Dhè** | Tha fios agam gu bheil Dia gràdhach air mo chruthachadh agus gum faod mo shuidheachadh gun choimeas leasachadh a rèir plana Dhè dhomh.  RERC 1-02a |
| **Fìrinn Fhoillsichte Dhè** | Tha mi a’ rannsachadh dàimh Dhè le càch agus tha mi air meòrachadh air mar a tha creideamh dhaoine air an cuideachadh aig amannan doirbh.  RERC 1-03a  Is urrainn dhomh iomradh a thoirt air Dia an t-Athair, am Mac agus an Spiorad Naomh agus tha mi air meòrachadh air mar as urrainn do Dhia taic a thoirt dhomh nam bheatha.  RERC 1-04a |
| **Mac Dhè** | Tha mi eòlach air sgeul na Nollaig agus tha fios agam gu bheil sinn a’ comharrachadh breith Ìosa Mac Dhè agus Mac Moire aig an Nollaig.  RERC 1-05a  Rinn mi sgrùdadh air eileamaidean poilitigeach, sòisealta, eachdraidheil agus creideamhach ann am Palasatàin sa chiad linn, agus air tuigse fhaotainn do bheatha Ìosa air an talamh.  RERC 1-06a  Rinn mi sgrùdadh air inbhe Ìosa mar neach-teagaisg agus mar neach-slànachaidh, agus smaoinich mi mun bhuaidh a tha aig a bhriathran agus aig a ghnìomhan air mo bheatha agus air beatha dhaoine eile.  RERC 1-06b  Rannsaich mi tachartasan Pàis, Bàis agus Aiseirigh Ìosa, agus smaoinich mi mu bhrìgh Chaitligeach na beatha maireannaich.  RERC 1-07a |
| **Comharran Dhè** | Tha fios agam gun urrainn do dhaoine eòlas a chur air gràdh agus cùram Dhè tro Choimhearsnachd na h-Eaglaise, agus tha mi air meòrachadh air mar a tha a’ choimhearsnachd seo a’ dèanamh subhachas còmhla.  RERC 1-08a  Tha mi a’ rannsachadh nan Sàcramaidean Inntrigidh is Co-rèite agus bha mi a’ meòrachadh air mar a tha na Sàcramaidean a’ beathachadh creideis.  RERC 1-09a  Rinn mi sgrùdadh air àite an Spioraid Naoimh nam bheatha, agus ann am beatha dhaoine eile.  RERC 1-10a |  |
| **Facal Dhè** | ’S urrainn dhomh cuid de sgeulachdan a’ Bhìobaill a cho-roinn, agus ’s urrainn dhomh sgrùdadh a dhèanamh air mar a tha Dia a’ labhairt rinn tro na sgeulachdan sin. Tha mi air meòrachadh air mar as urrainn do na sgeulachdan sin mo chuideachadh gu bhith beò mar Chrìosdaidh.  RERC 1-11a  Tha fios agam gur e Facal Dhè gu tur a th’ anns a’ Bhìoball agus gum bu chòir dhomh ùmhlachd a thoirt dha.  RERC 1-12a |
| **Uairean Dhè** | ’S urrainn dhomh cudromachd ùrnaigh phearsanta agus ùrnaigh choitcheann aithneachadh ann am fàs dàimh nan uile le Dia. Tha fios agam air grunnan de dh’ùrnaighean Caitligeach traidiseanta agus tha mi air tuigse a leasachadh mu bhrìgh nan ùrnaighean sin. Ghabh mi pàirt ann an diofar dhòighean agus eòlasan air ùrnaigh. ’S urrainn dhomh innse mar a tha ùrnaigh na pàirt chudromach de bheatha litearsaidheach is chràbhach na h-Eaglaise. Tha mi air smaoineachadh air mar a tha iad sin uile nan diofar dhòighean air adhradh do Dhia.  RERC 1-14a  ’S urrainn dhomh urram a thoirt do Mhoire mar Mhàthair Ìosa agus ar Màthair-ne. ’S urrainn dhomh innse carson a tha sinn a’ toirt urram dhi.  RERC 1-15a  Tha fios agam gu bheil an Aifreann aig cridhe beatha na coimhearsnachd Chaitligich, agus tha mi a’ leasachadh tuigse air mar a ghabhas mi làn-phàirt san t-subhachas seo.  RERC 1-16a  Tro eòlasan litearsach, mheòraich mi air comas gabhail ri samhlaidhean agus pàirt a ghabhail ann an deas-ghnàthan airson adhradh a dhèanamh do Dhia.  RERC 1-17a  Tha fios agam air cuid de na soidhnichean agus na samhlaidhean co-cheangailte ri Carghas, Càisg, Caingis, Aidmheant agus Nollaig agus ’s urrainn dhomh an tuigse seo a chleachdadh airson mo chuideachadh le tèaman nan subhachasan sin a rannsachadh.  RERC 1-18a  Tha fios agam gu bheil an Spiorad Naomh a’ neartachadh mo chreideimh agus creideamh nan naomh, agus tha mi air meòrachadh air mar a dh’fhaodas sgeulachdan nan Naomh mo bhrosnachadh gu beatha nas Crìosdaile a bhith agam.  RERC 1-19a |
| **Rìoghachadh Dhè** | Tha fios agam gu bheil mi air mo ghairm le Dia gu fàs ann an gràdh, ceartas agus fois, nam dhàimhean le daoine eile.  RERC 1-20a  Rannsaich mi buaidh àithne Ìosa mu ghràdh a thoirt do Dhia agus dom choimhearsnaich.  RERC 1-21a  Rannsaich mi a’ ghairm gu mathanas agus co-rèite, agus mheòraich mi air mar a dh’ath-stèidhicheas seo mo dhàimh le Dia agus le daoine eile. ’S urrainn dhomh an tuigse seo a chur an gnìomh nam dhàimh le Dia agus le daoine eile.  RERC 1-22a  Tha fios agam gun tug Dia saorsa dhomh roghainnean a dhèanamh mun dòigh sa bheil mi gam ghiùlan fhìn nam bheatha. Mheòraich mi air mar a tha co-dhùnaidhean mo chogais a’ toirt buaidh air mo dhàimh le Dia agus le daoine eile.  RERC 1-23a  Tha mi air beachdachadh air dòighean sa bheil a’ choimhearsnachd Chrìosdail Chaitligeach ag obair còmhla, airson cùram don t-saoghal agus do fheumalachdan dhaoine a shealltainn. Mheòraich mi air buadhan seo a thaobh mo bheatha fhìn agus beatha dhaoine eile.  RERC 1-24a |  |
| **Creideasan ann an Creideamhan eile an t-Saoghail.** | Tha mi mothachail gu bheil na coimhearsnachdan Iùdhach agus/no Muslamach a’ creidsinn ann an Dia.  RERC 1-25a |  |
| **Luachan agus cùisean ann an Creideamhan eile an t-Saoghail.** | Tha mi mothachail air luachan teaghlaich agus coimhearsnachd anns na creideamhan Iùdhach agus/no Muslamach.  RERC 1-26a | * Toirt iomradh air agus a’ deasbad chreideasan bunasach Iùdhaich / Mhuslamaich mu dheidhinn Dia agus luachan teaghlaich is coimhearsnachd. * Comharrachadh agus a’ deasbad àiteachan adhraidh agus àite Leabhraichean Naomh na coimhearsnachd Iùdhaich no Muslamaich. |
| **Cleachdaidhean is Traidiseanan ann an Creideamhan eile an t-Saoghail.** | ’S urrainn dhomh àiteachan adhraidh nan coimhearsnachdan creideimh Iùdhach agus/no Muslamach aithneachadh.  RERC 1-27a  Tha fios agam gu bheil leabhraichean spèisealta aig na coimhearsnachdan Iùdhach agus/no Muslamach a tha cudromach do an creideasan.  RERC 1-27b |

**Eòlas Creideimh Dàrna Ìre ann an Sgoiltean Caitligeach**

| **Eagraichearan Curraicealaim** | **Eòlasan agus Builean airson planadh ionnsachaidh, teagaisg agus measaidh** | **Slatan-tomhais mar thaic do bhreithneachadh proifeiseanta luchd-cleachdaidh** |
| --- | --- | --- |
| **Dìomhaireachd Dhè** | Tha mi a’ sgrùdadh tiodhlac beatha phrìseil Dhè agus ’s urrainn dhomh meòrachadh air agus an dleastanas a thug Dia dhomh a chur an gnìomh.  RERC 2-01a  Tha mi a’ rannsachadh sgeulachdan a’ Bhìobaill mun Chruthachadh agus ’s urrainn dhomh meòrachadh air mar a tha sinn a’ tuigsinn nam fìrinnean sin san t-saoghal nuadh-aimsireil againn.  RERC 2-01b | * Com-pàirteachadh ann an deasbad agus meòrachadh air gibht na beatha. * Mìneachadh nam fhacail fhèin mar a tha sgeulachdan Cruthaidheachd a’ Bhìobaill gar cuideachadh gu barrachd eòlais air gibht na beatha. * Taisbeanadh tro am facail agus an gnìomhan, teagasg na h-Eaglaise mu chùram don t-saoghal agus do chàch. * Taisbeanadh tro am facail agus an gnìomhan mar a tha Ìosa a’ toirt buaidh air beatha agus luachan dhaoine. * Cleachdadh eisimpleirean bho bheatha nan Naomh agus gan cur an sàs nam beatha fhèin. * Gnìomhadh ann an dòigh ghràdhach, cheart agus shìtheil, a’ cleachdadh an gibhtean agus an tàlantan airson math nan uile; agus air dòighean a chomharrachadh airson iad sin a leasachadh. * Meòrachadh agus gnìomhadh air mar a tha roghainnean math, mathanas agus co-rèite cudromach nan dàimh le Dia agus le càch. * Roinn an eòlais air dualchas Crìosdail agus dualchas na coimhearsnachd Chaitligich agus a’ cur seo an gnìomh ann am pàirtean de am beatha fhèin. * Mìneachadh cuid de fhiosrachadh fìrinneach mu dheidhinn gnìomhan eadar-eaglaiseil agus a’ deasbad mar a tha e a’ cur ri togail Rìoghachd Dhè. * Comharrachadh nan trì pearsaichean san Trianaid, deasbad am feartan gun choimeas agus roinn dhòighean san toir iad spèis don Trianaid. * Com-pàirteachadh ann an deasbad agus meòrachadh mu obair an Spioraid Naoimh, a’ roinn eisimpleirean den seo. * Comharrachadh agus deasbad nam pàirtean den Bhìoball a’ gabhail a-steach teachdaireachd Dhè ann an cuid de earrannan a’ Bhìobaill. * Mìneachadh gur e am Bìoball Facal Dhè agus a’ toirt an adhbharan fhèin gum bu chòir a làimhseachadh le ùmhlachd. Sealltainn spèis don Bhìoball. * Comasach air eisimpleirean a thoirt agus a dheasbad, a tha a’ sealltainn gur e Ìosa Dia agus Mac an Duine. * Rannsachadh agus comharrachadh prìomh eòlas mu Phalastàin aig àm Ìosa. * Deasbad cudromachd Pàis, Bàis agus Aiseirigh Ìosa airson tuigse mu bhrìgh na beatha maireannaich. * Com-pàirteachadh ann an deasbadan mu dheidhinn agus toirt eisimpleirean de mar a tha na Sàcramaidean a’ neartachadh dhàimhean le Dia agus le càch. * Mìneachadh nam facail fhèin cudromachd a’ Chomain airson beatha Chrìosdail agus com-pàirteachadh le ùmhlachd anns gach pàirt den Aifreann. * Ag aithris cuid de dh’ùrnaighean traidiseanta agus com-pàirteachadh le ùmhlachd ann an diofar shubhachasan litearsach. * Sgrùdadh agus roinn an adhbhair gu bheil soidhnichean agus samhlaidhean air an cleachdadh aig diofar amannan den bhliadhna litearsach, agus cleachdadh shamhlaidhean is deas-ghnàthan airson adhradh do Dhia, a’ meòrachadh air an adhbhar. * Roinn dhòighean gu bheil dìlseachd do Mhoire a’ neartachadh creideamh beatha phearsanta agus ag ràdh nam facail fhèin carson a tha Moire cudromach do Chaitligich. * Roinn prìomh chreideasan agus prionnsapalan stiùiridh airson beatha Iùdhach NO Muslamach. * Roinn phuingean fìrinn agus com-pàirteachadh ann an deasbad mu chleachdaidhean, buill-ealain, àiteachan adhraidh agus fèillean creideamhach Iùdhach no Muslamach. |
| **Ann an ìomhaigh Dhè** | Tha fios agam gu bheil Dia ag iarraidh orm na gibhtean a thug Dia dhomh a leasachadh, agus tha mi air meòrachadh air mar as urrainn dhomh an cleachdadh gu math dhaoine.  RERC 2-02a |
| **Fìrinn Fhoillsichte Dhè** | ’S urrainn dhomh dàimh Dhè leam fhìn agus le daoine eile a sgrùdadh. Mheòraich mi air mar is urrainn do ghibht a’ chreideimh a dhol air feadh mo phearsa.  RERC 2-03a  ’S urrainn dhomh na trì pearsachan san Trianaid Naoimh aithneachadh, agus mheòraich mi air mar is urrainn dhomh urram a thoirt don Trianaid Naoimh.  RERC 2-04a |
| **Mac Dhè** | Tha fios agam gu bheil Ìosa dha-rìribh naomh agus dha-rìribh daonna, agus ’s urrainn dhomh gabhail ris mar ar Slànaighear a bhios a’ toirt thugainn a’ Choimhcheangail Ùir.  RERC 2-05a  Rinn mi sgrùdadh air cuid de dh’eileamaidean poilitigeach, sòisealta, eachdraidheil agus creideamhail Phalastàin sa chiad linn, agus fhuair mi tuigse mu bheatha Ìosa air an talamh.  RERC 1-06a  Rinn mi sgrùdadh air inbhe Ìosa mar neach-teagaisg agus mar neach-slànachaidh, agus mheòraich mi air mar a tha a bhriathran agus a ghnìomhan a’ toirt buaidh air mo bheatha agus air beatha dhaoine eile.  RERC 1-06b  Rannsaich mi tachartasan Pàis, Bàis agus Aiseirigh Ìosa, agus mheòraich mi air brìgh Chaitligeach na beatha maireannaich.  RERC 1-07a |
| **Comharran Dhè** | Rannsaich mi dualchas Crìosdail, agus mo dhleastanas sa choimhearsnachd Chaitligich, agus mheòraich mi air mar a dh’fhaodas an dleastanas seo buaidh a thoirt air mo bheatha.  RERC 2-08a  Tro mo rannsachadh air na Seachd Sàcramaidean, fhuair mi tuigse nas doimhne orra, agus mheòraich mi air mar a tha iad a’ neartachadh mo dhàimhean le Dia agus le daoine eile.  RERC 2-09a  ’S urrainn dhomh a thuigsinn gur e Suipear an Tighearna ‘bun agus bàrr na beatha Chrìosdail’.  RERC 2-09b  ’S urrainn dhomh smaoineachadh mu bhuaidh fàidheadaireachd an Spioraid Naoimh.  RERC 2-10a |
| **Facal Dhè** | Rinn mi sgrùdadh air structar a’ Bhìobaill. ’S urrainn dhomh diofar phàirtean den Bhìoball aithneachadh, agus rannsaich mi teachdaireachd Dhè annta sin.  RERC 2-11a  Tha fios agam gur e Facal Dhè gu tur a th’ anns a’ Bhìoball agus gum bu chòir dhomh ùmhlachd a thoirt dha.  RERC 2-12a |
| **Uairean Dhè** | ’S urrainn dhomh cudromachd ùrnaigh phearsanta agus ùrnaigh choitcheann aithneachadh, ann am fàs dàimh dhaoine le Dia. Tha fios agam air grunnan de dh’ùrnaighean Caitligeach traidiseanta agus tha mi air tuigse a leasachadh mu bhrìgh nan ùrnaighean sin. Ghabh mi pàirt ann an diofar dhòighean agus eòlasan air ùrnaigh. ’S urrainn dhomh innse mar a tha ùrnaigh na pàirt chudromach de bheatha litearsaidheach is chràbhach na h-Eaglaise. Tha mi air meòrachadh air mar a tha iad sin uile nan diofar dhòighean air adhradh do Dhia.  RERC 2-14a  ’S urrainn dhomh cudromachd Moire anns an traidisean Chaitligeach aithneachadh, agus tha fios agam gun urrainn comharrachadh a làithean fèille agus a bhith ag ùrnaigh do Dhia tro Mhoire, mo bheatha a dhèanamh nas saidhbhire.  RERC 2-15a  Tha fios agam gu bheil an Aifreann aig cridhe beatha na coimhearsnachd Chaitligich, agus tha mi a’ leasachadh tuigse air mar a ghabhas mi làn-phàirt san t-subhachas seo.  RERC 2-16a  Tha mi air meòrachadh, tro eòlasan litearsach, air comas gabhail ri samhlaidhean agus pàirt a ghabhail ann an deas-ghnàthan airson adhradh a dhèanamh do Dhia.  RERC 2-17a  Tha fios agam air cuid de na soidhnichean agus na samhlaidhean co-cheangailte ri Carghas, Càisg, Caingis, Aidmheant agus Nollaig agus ’s urrainn dhomh an tuigse seo a chleachdadh airson mo chuideachadh le tèaman nan subhachasan sin a rannsachadh.  RERC 2-18a  Tha fios agam gu bheil an Spiorad Naomh a’ neartachadh mo chreideimh agus creideamh nan naomh, agus mheòraich mi air mar a dh’fhaodas sgeulachdan nan Naomh mo bhrosnachadh gu beatha nas Crìosdail a bhith agam.  RERC 2-19a  Tha fios agam gu bheil mi air mo ghairm le Dia gu fàs ann an gràdh, ceartas agus fois, nam dhàimhean le daoine eile.  RERC 2-20a  ’S urrainn dhomh fhaicinn mar a ghabhas cumadh a thoirt air mo dhàimh le Dia agus le daoine eile tro luachan Rìoghachd Dhè.  RERC 2-21a  Tha mi a’ tuigsinn mar a tha Eaglaisean Crìosdail eile air cur ri Rìoghachd Dhè. Rannsaich mi mu ghnìomh uil’-eaglaiseil agus mheòraich mi air a’ bhuaidh a tha aige san t-saoghal.  RERC 2-21b  Rannsaich mi a’ ghairm gu mathanas agus co-rèite, agus mheòraich mi air mar a dh’ath-stèidhicheas seo mo dhàimh le Dia agus le daoine eile. ’S urrainn dhomh an tuigse seo a chur an gnìomh nam dhàimh le Dia agus le daoine eile.  RERC 2-22a  Tha fios agam gun tug Dia saorsa dhomh roghainnean a dhèanamh mun dòigh sa bheil mi gam ghiùlan fhìn nam bheatha. Mheòraich mi air mar a tha co-dhùnaidhean mo chogais a’ toirt buaidh air mo dhàimh le Dia agus le daoine eile.  RERC 2-23a  Bheachdaich mi air dòighean sa bheil a’ choimhearsnachd Chrìosdail Chaitligeach ag obair còmhla, airson cùram don t-saoghal agus do fheumalachdan dhaoine a shealltainn. Mheòraich mi air buadhan seo air mo bheatha agus beatha dhaoine eile.  RERC 2-24a |
| **Rìoghachadh Dhè** |
| **Creideasan ann an Creideamhan eile an t-Saoghail** | Rannsaich mi cuid de chreideasan nan coimhearsnachdan Iùdhach agus/no Muslamach.  RERC 2-25a |
| **Luachan agus cùiseann ann an Creideamhan eile an t-Saoghail** | ’S urrainn dhomh cuid de na prionnsapalan aithneachadh, ris a bheil daoine a bhuineas do na coimhearsnachdan creideimh Iùdhach agus/no Muslamach a’ cumail.  RERC 2-26a |
| **Cleachdaidhean is Traidiseanan ann Creideamhan eile an t-Saoghail** | ’S urrainn dhomh co-roinneadh a dhèanamh air cuid de na prìomh fheartan agus dheas-ghnàthan, a tha co-cheangailte ri àiteachan adhraidh choimhearsnachdan Iùdhach agus/no Muslamach, agus rim fèillean.  RERC 2-27a  ’S urrainn dhomh cuid de na cleachdaidhean agus buill-ealain co-cheangailte ris na coimhearsnachdan Iùdhach agus/no Muslamach agus am fèillean, aithneachadh.  RERC 2-27b |

**Eòlas Creideimh Treas Ìre ann an Sgoiltean Caitligeach**

|  |  |  |
| --- | --- | --- |
| **Eagraichearan Curraicealaim** | **Eòlasan agus Builean airson planadh ionnsachaidh, teagaisg agus measaidh** | **Slatan-tomhais mar thaic do bhreithneachadh proifeiseanta luchd-cleachdaidh** |
| **Dìomhaireachd Dhè** | Tha mi ag aithneachadh shuidheachaidhean iongnaidh is dìomhaireachd sa bheatha. An dèidh beachdachadh air a’ chreideas gu bheil na suidheachaidhean sin nan comharran air cuireadh dàimhe bho Dhia, ’s urrainn dhomh innse mar a tha buaidh aca sin air ar mothachadh mu nithean a tha naomh nar beatha.  RERC 3-01a | * Comharrachadh agus deasbad shuidheachaidhean de iongnadh is dìomhaireachd agus toirt iomradh air mar a tha iad sin gar dèanamh mothachail do làthaireachd Dhè. * Toirt feum à rannsachadh airson dòighean a mhìneachadh sa bheil an Spiorad Naomh ag obair ann an saoghal an latha an-diugh. * Toirt iomradh nam facail fhèin air a’ cheangal eadar faireachadh de naomhachd agus cleachdadh air creideamh. * Mìneachadh lèirsinn Chrìosdail air mòralachd a’ phearsa daonna agus a’ deasbad mar a dh’fhaodas seo buaidh a thoirt air leasachadh pearsanta. * Nochdadh mar a tha ionnsachadh mu Ìosa agus teagasg na h-Eaglais, ag atharrachadh mar a tha iad fhèin agus càch a’ roghnachadh iad fhèin a ghiùlan. * Tighinn gu co-dhùnaidhean moralta fiosraichte agus cur an cèill ionnsachadh mu mhathanas. * Cur an gnìomh Teagasg Sòisealta Caitligeach. * Mìneachadh carson a tha an Tiomnadh Nuadh cudromach do Chrìosdaidhean. * Cur an sàs ionnsachadh mu chruthan litreachail gus teacsaichean bhon Bhìoball eadar-mhìneachadh. * Toirt iomradh mionaideach air mar a tha Dia a’ labhairt ri daoine agus mar a tha Dia air fhoillseachadh ann an Sgriobtair Naomh. * Deasbad a thuigse fhèin do nàdar Dhè. * Mìneachadh gu bheil Crìosdaidhean a’ creidsinn gu bheil Ìosa dha-rìribh naomh agus dha-rìribh daonna. * Roinn freagairt pearsanta do theagasg a thaobh Ìosa mar Shlànaighear. * Taisbeanadh rannsachadh mu dhùil nan Iùdhach air a’ Mhessiah. * Taghadh fiosrachadh bhon Tiomnadh Nuadh agus a’ mion-sgrùdadh mar a chuir iad sin ri teagasg na h-Eaglaise air nàdar Ìosa agus leasachadh na h-Eaglaise. * Deasbad agus toirt iomradh air mar a tha na Sàcramaidean nan coinneamhan le Ìosa, a tha a’ beathachadh ar dàimh le Dia agus le càch agus a’ mìneachadh cudromachd na h-Aifreann. * Roinn an adhbhair gu bheil ùrnaigh cudromach ann an dàimh le Dia. Aithne air ùrnaighean traidiseanta agus com-pàirteachadh ann an diofar chruthan ùrnaigh. * Deasbad air diofar dheas-ghnàthan agus shamhlaidhean a tha air an cleachdadh ann an litearsaidh agus roinn eòlas mun bhliadhna Litearsach. * Mìneachadh cudromachd Moire do Chrìosdaidhean. * Taisbeanadh an spèis fhèin do chreideamh dhaoine eile. * Rannsachadh agus toirt iomradh air beachdan agus luachan moralta bho aon chreideamh den t-saoghal agus gan co-cheangal ri an luachan fhèin. * Rannsachadh agus mìneachadh mar a tha daoine san latha an-diugh a’ cur an creideamh an cèill tro phrìomh dheas-ghnàthan agus cleachdaidhean aon chreideamh den t-saoghal, agus gan co-cheangal ri an cleachdadh fhèin air creideamh. |
| **Ann an ìomhaigh Dhè** | Bheachdaich mi air an lèirsinn Chrìosdail mu inbhe an duine, dèante ann an ìomhaigh agus coltas Dhè. Tha mi air meòrachadh air mar a chuidich seo le mo thoirt chun na h-ìre aig a bheil mi mar phearsa san latha an-diugh.  RERC 3-02a |
| **Fìrinn Fhoillsichte Dhè** | Rinn mi sgrùdadh air an dòigh anns a bheil Dia ri fhaicinn ann am beatha prìomh dhaoine, agus tachartasan air a bheil iomradh san t-Seann Tiomnadh.  RERC 3-03a  Rinn mi sgrùdadh air prìomh thachartasan san Tiomnadh Nuadh, far a bheil Dia air a shealltainn mar Athair, Mac agus Spiorad Naomh. Tha mi air beachdachadh air a’ bhuaidh a tha aig seo air mo thuigse mu nàdar Dhè.  RERC 3-04a |
| **Mac Dhè** | Tha fios agam gu bheil Ìosa dha-rìribh naomh agus dha-rìribh daonna, agus ’s urrainn dhomh gabhail ris mar ar Slànaighear a bhios a’ toirt thugainn a’ Choimhcheangail Ùir.  RERC 3-05a  Rannsaich mi beatha shòisealta, phoilitigeach agus chreideamhail dùthaich Ìosa bho chionn 2000 bliadhna, airson mo thuigse mu dhùilean Iùdhach mun Mhessiah a leasachadh.  RERC 3-06a  An dèidh prìomh thachartasan a rannsachadh mu Mhinistrealachd, Pàis, Bàs agus Aiseirigh Ìosa, agus tòiseachadh na h-Eaglaise, ’s urrainn dhomh iomradh a dhèanamh air a’ bhuaidh a bha aig na tachartasan sin, agus buaidh an Spioraid Naoimh air: tuigse nan tràth-choimhearsnachdan Crìosdail mu nàdar Ìosa; a làthaireachd leantainneach agus a dhearbh-aithne; leasachadh na h-Eaglaise.  RERC 3-07a |
| **Comharran Dhè** | Tha mi air meòrachadh air cudromachd nan Sàcramaidean ann am beatha coimhearsnachd a’ Chreideimh. ’S urrainn dhomh innse mar a tha iad sin a’ toirt cothrom dhuinn air coinneachaidhean cudromach a bhith againn ri Ìosa fad ar beatha.  RERC 3-08a  ’S urrainn dhomh a mhìneachadh mar a tha mo thuigse mu na Sàcramaidean a’ toirt buaidh air mo thuigse fhìn agus tuigse dhaoine eile, a thaobh mar a tha na Sàcramaidean (gu h-àraid Suipear an Tighearna, mar bhun agus bàrr na beatha Chrìosdail) a’ toirt Chrìosd an làthair airson taic agus beathachadh a thoirt do ar dàimh le Dia agus le chèile.  RERC 3-09a  Rannsaich mi an creideas gu bheil an Spiorad Naomh a’ brosnachadh agus a’ toirt cumhachd don Eaglais, airson a dleastanas fàidheadaireachd agus misein a choileanadh ann an saoghal an latha an-diugh. Rannsaich mi suidheachaidhean a tha nam fianais air seo. ’S urrainn dhomh innse mar tha e comasach dhomh fhìn agus do dhaoine eile cur ris an obair seo.  RERC 3-10a |
| **Facal Dhè** | Airson mo chuideachadh leis an teachdaireachd a thuigsinn, a bha am beachd sgrìobhaichean nan teacsaichean sa Bhìoball, tha mi air mothachadh do na cruthan litreachail sa Bhìoball a leasachadh.  RERC 3-11a  ’S urrainn dhomh innse mu mo thuigse don dòigh a tha teacsaichean a’ Bhìobaill ag ràdh gun robh agus gu bheil Dia a’ labhairt ri daoine ann an saoghal an latha an-diugh.  RERC 3-12a  Tha fios agam gu bheil cùl-tuigse math den Tiomnadh Nuadh cudromach airson a bhith beò mar Chrìosdaidh san latha an-diugh.  RERC 3-13a |
| **Uairean Dhè** | ’S urrainn dhomh cudromachd ùrnaigh phearsanta agus ùrnaigh choitcheann aithneachadh, ann am fàs cheangalan dhaoine ri Dia. Tha fios agam air grunnan de dh’ùrnaighean Caitligeach traidiseanta agus tha mi air tuigse a leasachadh mu bhrìgh nan ùrnaighean sin. Ghabh mi pàirt ann an diofar dhòighean agus eòlasan air ùrnaigh. ’S urrainn dhomh innse mar a tha ùrnaigh na pàirt chudromach de bheatha litearsaidheach is chràbhach na h-Eaglaise. Tha mi air meòrachadh air mar a tha iad sin uile nan diofar dhòighean air adhradh do Dhia.  RERC 3-14a  ’S urrainn dhomh àite Moire ann an Ùrnaigh Choitcheann na h-Eaglaise a mhìneachadh, agus ann am beatha ùrnaigh Chrìosdaidhean fa leth. ’S urrainn dhomh cuideachd an t-àite aig Moire ann an traidiseanan Crìosdail eile a mhìneachadh.  RERC 3-15a  Aithnichidh mi an Aifreann mar an dà chuid, lòn naomh agus ìobairt, agus mheòraich mi air brìgh seo a thaobh saoradh daonna.  RERC 3-16a  Rannsaich mi brìgh deas-ghnàth agus samhla ann an Litearsaidh Naomh na h-Eaglaise.  RERC 3-17a  Tha mi air beachdachadh air na tachartasan litearsaidheach ann an Seachdain na Ceusta, sa Chàisg, Aidmheant agus san Nollaig. ’S urrainn dhomh smaoineachadh breithneachail a dhèanamh air fìor-chudromachd fèill na Càisge ann an Clàr Litearsaidheach na h-Eaglaise.  RERC 3-18a |
| **Rìoghachadh Dhè** | Mheòraich mi air na Deich Àithntean agus air teagasg Chrìosda. Ghabh mi ri dùbhlan pearsanta Chrìosd a thaobh cur ri cruthaidheachd saoghail air a chruth-atharrachadh, sa bheil Ceartas, Gràdh agus Sìth tro chumhachd an Spioraid Naoimh.  RERC 3-20a  Chuir mi eòlas air cò ris a tha e coltach a bhith glic agus truacanta. ’S urrainn dhomh innse mar a thug an t-eòlas sin buaidh air mo thuigse de mo luach mar phearsa, de mo mhothachadh do fheumalachdan dhaoine eile agus de mo dheòin cur ri seirbheis airson math an t-sluaigh.  RERC 3-21a  Rannsaich mi a’ ghairm gu mathanas agus co-rèite, agus mheòraich mi air mar a dh’ath-stèidhicheas seo mo dhàimh le Dia agus le daoine eile. ’S urrainn dhomh an tuigse seo a chur an gnìomh nam dhàimh le Dia agus le daoine eile.  RERC 3-22a  Tha mi air mothachadh a leasachadh do na  h-eileamaidean a tha deatamach airson co-dhùnaidhean fiosraichte a dhèanamh, agus rannsaich mi suidheachaidhean a tha nan dùbhlan moralta sa bheatha. ’S urrainn dhomh iomradh a thoirt air mo fhreagairt do na suidheachaidhean sin agus a mhìneachadh, agus freagairtean dhaoine eile.  RERC 3-23a  Tha mi air cothroman fhaighinn a dhol an sàs ann an cùisean co-cheangailte ri mì-cheartas sòisealta. ’S urrainn dhomh innse mar a thug teagasg na h-Eaglaise buaidh air mo fhreagairt agus freagairtean dhaoine eile do na cùisean sin.  RERC 3-24a |
| **Creideasan ann an Creideamhan eile an t-Saoghail** | ’S urrainn dhomh innse mar a tha faireachadh mu naomhachd a’ toirt buaidh air bith-beò làitheil dhaoine de dhiofar chreideamhan.’S urrainn dhomh cuideachd innse mar a thug mo thuigse mun seo buaidh air mo spèis do chreideamhan dhaoine eile.  RERC 3-25a |
| **Luachan agus cùisean ann an Creideamhan eile an t-Saoghail** | Rannsaich mi agus ’s urrainn dhomh innse mu dheidhinn beachdan agus luachan moralta prìomh chreideamhan an t-saoghail.  RERC 3-26a  ’S urrainn dhomh iad sin a cheangal rim luachan fhìn.  RERC 3-26b |
| **Cleachdaidhean is Traidiseanan ann an Creideamhan eile an t-Saoghail** | Rannsaich mi prìomh dheas-ghnàthan agus chleachdaidhean creideamhan eile an  t-saoghail. ’S urrainn dhomh an cudromachd a mhìneachadh do luchd-leantainn nan creideasan sin.  RERC 3-27a  Rannsaich mi mar a bhios daoine bho chreideamhan eile an t-saoghail a’ cur an creideasan an cèill san latha an-diugh. ’S urrainn dhomh iad sin a cheangal rim chleachdadh creideamhach fhìn.  RERC 3-27b |

**Eòlas Creideimh Ceathramh Ìre ann an Sgoiltean Caitligeach**

|  |  |  |
| --- | --- | --- |
| **Eagraichearan Curraicealaim** | **Eòlasan agus Builean airson planadh ionnsachaidh, teagaisg agus measaidh** | **Slatan-tomhais mar thaic do bhreithneachadh proifeiseanta luchd-cleachdaidh** |
| **Dìomhaireachd Dhè** | Tha mi a’ smaoineachadh mun chreideamh Chaitligeach, gu bheil nàdar daonna gach neach gu bunaiteach fosgailte do Dhia, a tha a’ gairm gach neach gu dàimh is lànachd beatha. ’S urrainn dhomh innse mar a tha buaidh aig an seo air ar mothachadh do chudromachd agus làthaireachd Dhè nar beatha làitheil.  RERC 4-01a | * Mìneachadh mionaideach air mar a tha an Trianaid air a foillseachadh san Tiomnadh Nuadh. * Nochdadh fèin-mhothachadh do Dhia sa bheatha làitheil agus air tuigse nas doimhne a leasachadh do nàdar Dhè. * Toirt iomradh air an tuigse do fhìrinn agus brìgh na beatha. * Ceangal ionnsachadh mu Sgriobtair le bhith beò mar Chrìosdaidh. Gnìomhadh air dùbhlan Chrìosd gu cruth-atharrachadh a thoirt air an t-saoghal. * Mìneachadh teagasg na h-Eaglaise a thaobh ceartas sòisealta, agus a’ taisbeanadh mar a tha iadsan agus daoine eile a’ freagairt chùisean de dhùbhlan moralta agus mì-cheartas sòisealta. * Nochdadh am beachd fhèin mun fheum air co-rèite sa chomann-shòisealta. * Meòrachadh air gairm-beatha phearsanta agus nochdadh mar a bhios buaidh aig an seo air co-dhùnaidhean san àm ri teachd. * Deasbad agus mìneachadh an tuigse fhèin den Chorp-ghabhail agus Saoradh. * Mìneachadh agus deasbad gun robh Ìosa an làthair a-riamh. * Geàrr-iomradh air rannsachadh mun dùil Iùdhach a thaobh a’ Mhessiah. * Tighinn gu co-dhùnadh mu chudromachd na Càisge. * Mìneachadh mar a tha na Sàcramaidean nan coinneamhan le Ìosa agus mar a tha com-pàirteachadh anns na Sàcramaidean a’ toirt buaidh air a’ bheatha làitheil. * Taisbeanadh tro fhacail agus gnìomhan mar a tha na Sàcramaidean a’ cur ri obair an Spioraid Naoimh. * Mìneachadh cudromachd na h-Aifreann airson Saoradh. * Mìneachadh brìgh deas-ghnàth agus samhla ann an Litearsaidh. * Tighinn gu co-dhùnaidhean mu dheidhinn an adhbhair gu bheil Dia a’ labhairt ri daoine. * Leasachadh agus nochdadh an adhbharan fhèin a thaobh gu bheil ùrnaigh cudromach. * Fios air ùrnaighean traidiseanta agus com-pàirteachadh gu neo-eisimeileach ann an diofar chruthan ùrnaigh. * Toirt eisimpleirean de chudromachd Moire do Chrìosdaidhean agus ag aiseag an eòlais seo gu diofar cho-theacsaichean. * Gu neo-eisimeileach a’ rannsachadh prìomh chreideasan agus prìomh luachan bho aon chreideamh eile den t-saoghal, agus a’ cur an cèill an creideasan fhèin mu na cùisean sin le misneachd. * Dèanamh coimeas eadar ionnsachadh bho rannsachadh le creideamhan eile an t-saoghail, agus a’ deasbad buaidh iad sin gu math a’ chomainn-shòisealta. * Taisbeanadh spèis agus tuigse do dhaoine de dhiofar chreideamhan. * Toirt iomradh air an àite aig cleachdadh creideamhach ann an Alba agus san t-saoghal fharsaing. |
| **Ann an ìomhaigh Dhè** | ’S urrainn dhomh innse mar a thug an lèirsinn Chrìosdail air an duine buaidh air ar tuigse mun bheatha mar thuras a dh’ionnsaigh sàsachadh ann an Dia. Tha mi air meòrachadh air agus ’s urrainn dhomh iomradh a thoirt air m’ fhaireachadh de ghairm-beatha nam bheatha.  RERC 4-02a |
| **Fìrinn Fhoillsichte Dhè** | Rinn mi sgrùdadh air prìomh thachartasan san Tiomnadh Nuadh, far a bheil Dia air a shealltainn mar Athair, Mac agus Spiorad Naomh. Tha mi air beachdachadh air mar a tha seo a’ toirt buaidh air mo thuigse mu nàdar Dhè.  RERC 4-04a |
| **Mac Dhè** | Rannsaich mi an creideamh Crìosdail, a tha ag ràdh gu bheil Dia tro Ìosa, a’ tighinn a-steach agus a’ cruth-atharrachadh nàdar daonna agus gu bheil e aig teis-meadhan a’ chruthachaidh uile.  RERC 4-05a  Rinn mi rannsachadh air beatha shòisealta, phoilitigeach agus chreideamhail dùthaich Ìosa bho chionn 2000 bliadhna, airson mo thuigse mu dhùilean Iùdhach a’ Mhessiah a leasachadh.  RERC 4-06a  Tha mi air meòrachadh air brìgh agus cudromachd bàs agus aiseirigh Ìosa, a thaobh na tuigse Chrìosdail mu Ìosa mar Mhac Dhè, agus Mac an duine.  ’S urrainn dhomh innse mun bhuaidh a bha aig an seo air mo thuigse agus mo chreideas fhìn agus chàich, mu Ìosa.  RERC 4-07a |
| **Comharran Dhè** | Tha mi air meòrachadh air cudromachd nan Sàcramaidean ann am beatha coimhearsnachd a’ Chreideimh. ’S urrainn dhomh innse mar a tha iad sin a’ toirt cothrom dhuinn air coinneachaidhean cudromach le Ìosa fad ar beatha.  RERC 4-08a  ’S urrainn dhomh mìneachadh mar a tha mo thuigse mu na Sàcramaidean a’ toirt buaidh air mo thuigse fhìn agus tuigse dhaoine eile, a thaobh mar a tha na Sàcramaidean (gu h-àraidh Suipear an Tighearna, mar bhun agus bàrr na beatha Chrìosdail) a’ toirt Chrìosd an làthair airson taic agus beathachadh a thoirt do ar dàimh le Dia agus le chèile.  RERC 4-09a  Rannsaich mi an creideas gu bheil an Spiorad Naomh a’ brosnachadh agus a’ toirt cumhachd don Eaglais, airson dleastanas fàidheadaireachd agus misein a choileanadh ann an saoghal an latha an-diugh. Rannsaich mi suidheachaidhean a tha nam fianais air an seo. ’S urrainn dhomh innse mar tha e comasach dhomh fhìn agus do dhaoine eile cur ris an obair seo  RERC 4-10a |
| **Facal Dhè** | Bheachdaich mi air a’ chreideas gu bheil Dia a’ labhairt rinn ann an Sgriobtar Naomh agus ann an Traidisean Naomh, mar a tha air a mhìneachadh ann am beatha agus ann an teagasg leantainneach na h-Eaglaise. ’S urrainn dhomh innse mar a bha buaidh aca sin air mo thuigse agus air tuigse dhaoine eile mun fhìrinn agus mu bhrìgh na beatha.  RERC 4-11a  ’S urrainn dhomh innse mu mo thuigse air an dòigh a tha teacsaichean a’ Bhìobaill ag ràdh mar a bha Dia a’ labhairt ri daoine san àm a dh’fhalbh agus mar a tha san latha an-diugh.  RERC 4-12a  Tha fios agam gu bheil cùl-tuigse math den Tiomnadh Nuadh cudromach airson a bhith beò mar Chrìosdaidh san latha an-diugh.  RERC 4-13a |
| **Uairean Dhè** | ’S urrainn dhomh cudromachd ùrnaigh phearsanta agus ùrnaigh choitcheann aithneachadh, ann am fàs cheangalan dhaoine ri Dia. Tha fios agam air grunnan de dh’ùrnaighean Caitligeach traidiseanta agus tha mi air tuigse a thoirt air adhart mu bhrìgh nan ùrnaighean sin. Ghabh mi pàirt ann an diofar dhòighean agus eòlasan air ùrnaigh. ’S urrainn dhomh innse mar a tha ùrnaigh na pàirt chudromach de bheatha litearsaidheach is chràbhach na h-Eaglaise. Tha mi air meòrachadh mu dheidhinn mar a tha iad sin uile nan diofar dhòighean air adhradh do Dhia.  RERC 4-14a  ’S urrainn dhomh àite Moire ann an Ùrnaigh Choitcheann na h-Eaglaise a mhìneachadh, agus ann am beatha ùrnaigh Chrìosdaidhean fa leth. ’S urrainn dhomh cuideachd an t-àite aig Moire ann an traidiseanan Crìodsdail eile a mhìneachadh.  RERC 4-15a  ’S urrainn dhomh an Aifreann aithneachadh mar an dà chuid, lòn naomh agus ìobairt, agus mheòraich mi air brìgh seo a thaobh saoradh daonna.  RERC 4-16a  Rannsaich mi brìgh deas-ghnàth agus samhla ann an Litearsaidh Naomh na h-Eaglaise.  RERC 4-17a  Tha mi air beachdachadh air na tachartasan litearsaidheach ann an Seachdain na Ceusta, sa Chàisg, Aidmheant agus san Nollaig. ’S urrainn dhomh meòrachadh breithneachail a dhèanamh air fìor-chudromachd fèill na Càisge ann an Clàr Litearsaidheach na h-Eaglaise.  RERC 4-18a |
| **Rìoghachadh Dhè** | Mheòraich mi air na Deich Àithntean agus air teagasg Chrìosd. Ghabh mi ri dùbhlan pearsanta Chrìosd airson cur ri cruthaidheachd air saoghal air a chruth-atharrachadh, saoghal le Ceartas, Gràdh agus Sìth tro chumhachd an Spioraid Naoimh.  RERC 4-20a  Dh’fhairich mi cò ris a tha e coltach a bhith glic agus truacanta. ’S urrainn dhomh innse mar a thug an t-eòlas sin buaidh air mo thuigse mu mo luach mar phearsa, mu mo mhothachadh air feumalachdan dhaoine eile agus mu mo dheòin a thaobh cur ri seirbheis airson math an t-sluaigh.  RERC 4-21a  Smaoinich mi mun fheum air co-rèite ann an suidheachaidhean sa chomann-shòisealta.  RERC 4-22a  Tha mi air mothachadh a leasachadh do na  h-eileamaidean a tha deatamach airson co-dhùnaidhean fiosraichte a dhèanamh, agus rannsaich mi suidheachaidhean far a bheil dùbhlan moralta sa bheatha. ’S urrainn dhomh iomradh a thoirt air mo fhreagairt agus freagairtean chàich do na suidheachaidhean sin agus am mìneachadh.  RERC 4-23a  Tha mi air cothroman fhaighinn a dhol an sàs ann an cùisean co-cheangailte ri mì-cheartas sòisealta. ’S urrainn dhomh innse mar a thug teagasg na h-Eaglaise buaidh air mo fhreagairt agus air freagairtean dhaoine eile, do na cùisean sin.  RERC 4-24a |
| **Creideasan ann an Creideamhan eile an t-Saoghail** | Rinn mi rannsachadh air tùsan prìomh chreideasan nan diofar chreideamhan san t-saoghal. ’S urrainn dhomh iomradh a thoirt agus luachadh a dhèanamh air diofar chreideasan mu nàdar daonna agus freastal, duilgheadasan co-cheangailte ri olc agus fulang, agus ri beatha às dèidh bàs.  RERC 4-25a  ’S urrainn dhomh mo chreideasan fhìn air na cùisean sin a chur an cèill le misneachd.  RERC 4-25b |
| **Luachan agus cùisean ann an Creideamhan eile an t-Saoghail** | Rinn mi rannsachadh air agus ’s urrainn dhomh na prìomh luachan aithneachadh, a tha aig cridhe prìomh chreideamhan an t-saoghail.  RERC 4-26a  ’S urrainn dhomh innse mar a tha seo air mo mhothachadh mu choiteantachd luachan thar prìomh chreideamhan an t-saoghail a leasachadh. ’S urrainn dhomh luachadh a dhèanamh air a’ chudromachd a tha aig na luachan sin airson math gach neach fa leth agus seasmhachd a’ chomainn-shòisealta.  RERC 4-26b |
| **Cleachdaidhean is Traidiseanan ann an Creideamhan eile an t-Saoghail** | Tro bhith a’ rannsachadh nan traidiseanan, cleachdaidhean agus deas-ghnàthan ann am prìomh chreideamhan an t-saoghail, tha mi air mo thuigse dhiubh agus mo spèis do dhaoine à creideamhan eile, a leasachadh.  RERC 4-27a  ’S urrainn dhomh iomradh a dhèanamh air àite-adhraidh ann an Alba agus anns an t-saoghal cho-aimsireil san fharsaingeachd.  RERC 4-27b |